《挽宋柳州绶》
宋代·赵蕃

少陵在大历，涪翁在元佑。
相去几百载，合若出一手。
流传到徐洪，继起鸣江右。
遂令风雅作，千载亡遗究。
猗欤宋柳州，有志诸公后。
作诗匪雕琢，气质先忠厚。
锐锋深自敛，至宝不轻售。
行年且半百，才为峤南守。
峤南山水佳，中州未曾有。
慨然远游意，不惮万里走。
下车甫朞年，已上政成奏。
无何天作孽，一病药莫捄。
跖寿回乃夭，天理果大谬。
诸郎有家法，处己知孝友。
崎岖穷川陆，寓郡还公匶。
卜龟得安宅，厥后斯云覆。
自怜踪迹脱，敢叙亲且旧。
作诗写余哀，清泪空如{上雨下溜}。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。